《和答德秀长句》
宋代·欧阳澈

摩云标格儒林秀，濯濯美如春月柳。毫颠文阵轰雷槌，字势龙月翻夭矫。

才名藉甚烛景星，卓然可独尊南斗。缔交云路许攀鳞，谈我谆谆不离口。

层楼长记耸诗肩，吟苦任渠嘲太瘦。惊人险语骨毛寒，元白危坛俱压倒。

读之真恐化雄虹，按剑徘徊方敢造。六丁收拾富巾箱，贪夫探得人间宝。

暗中轻掷道涂人，相视谁论琼玖报。强搜斐句答慇勤，当恕人才有能否。

作者简介：欧阳澈，男，北宋末江右人布衣。字德明，抚州崇仁（今属江西）人。少年时即喜谈世事，尚气大言，慷慨不稍屈。靖康初应诏上疏，奏论朝廷弊政三十余事，陈安边御敌十策。金兵南侵，徒步赴行在，伏阙上书，力诋和议。建炎元年八月，与陈东同时被杀，年三十一 （《宋史》本传作年三十七，误）。绍兴间，追赠秘阁修撰。